Odporúčanie Európskeho parlamentu pre Radu z 15. marca 2007 o pokynoch pre rokovanie o dohode o pridružení medzi Európskou úniou a jej členskými štátmi na jednej strane a krajinami Strednej Ameriky na strane druhej (2006/2222(INI))



Úradný vestník 301 E , 13/12/2007 S. 0233 - 0238



P6_TA(2007)0079 Rokovanie o dohode o pristúpení medzi EÚ a Strednou Amerikou Odporúčanie Európskeho parlamentu pre Radu z 15. marca 2007 o pokynoch pre rokovanie o dohode o pridružení medzi Európskou úniou a jej členskými štátmi na jednej strane a krajinami Strednej Ameriky na strane druhej (2006/2222(INI)) Európsky parlament, - so zreteľom na návrh odporúčania pre Radu, ktorý predložil pán Willy Meyer Pleite v mene skupiny GUE/NGL, o pokynoch pre rokovanie o dohode o pridružení medzi Európskou úniou a Strednou Amerikou (B6-0417/2006), - so zreteľom na odsek 31 Viedenského vyhlásenia, ktoré zahŕňa rozhodnutie prijaté Európskou úniou a Strednou Amerikou na IV. samite Európskej únie a Latinskej Ameriky a Karibiku, ktorý sa konal 12. mája 2006 vo Viedni, začať rokovania s cieľom uzatvoriť dohodu o pridružení, ktorá bude zahŕňať politický dialóg, programy pre spoluprácu a obchodnú dohodu, - so zreteľom na hlavu V Zmluvy o Európskej únii, - so zreteľom na svoje uznesenie z 15. novembra 2001 o globálnom partnerstve a spoločnej stratégii pre vzťahy medzi Európskou úniou a Latinskou Amerikou [1], - so zreteľom na svoje uznesenie z 27. apríla 2006 o posilnení partnerstva medzi Európskou úniou a Latinskou Amerikou [2], - so zreteľom na článok 114 ods. 3 a článok 83 ods. 5 rokovacieho poriadku, - so zreteľom na správu Výboru pre zahraničné veci a stanoviská Výboru pre rozvoj a Výboru pre medzinárodný obchod (A6-0026/2007), A. keďže rešpektovanie demokracie a právneho štátu a plné užívanie ľudských práv každej osoby, ako aj úplné rešpektovanie občianskych a politických práv občanov oboch regiónov, sú základnými podmienkami pre rozvoj partnerstva medzi stranami, ako sa o tom rozhodlo vo Viedni, B. keďže záruka, že všetci občania, predovšetkým znevýhodnené osoby ako napríklad domorodé obyvateľstvo, môžu plne užívať základné práva, a posilnenie sociálnej a politickej účasti občanov sú základnými prvkami dohody, C. keďže pokyny pre rokovanie o novej dohode o hospodárskom pridružení, politickej zhode a spolupráci musia zohľadňovať vôľu zmluvných strán, vyjadrenú v odseku 31 Viedenského vyhlásenia, ktorou je uzatvorenie všeobecnej dohody o pridružení, čiže dohody, ktorá opätovne potvrdí presvedčenie, že vzťahy so Strednou Amerikou zahŕňajú politické a hospodárske partnerstvo s týmto regiónom a jeho jednotlivými krajinami, ktoré bude zohľadňovať nezrovnalosti a nerovnosti medzi oboma regiónmi a medzi rôznymi krajinami Strednej Ameriky a ktoré bude z rovnakých dôvodov obsahovať základné ustanovenia o rozvojovej spolupráci a sociálnej súdržnosti a bude sa v budúcnosti usilovať o voľný obchod, D. keďže vytvorenie Euro-latinskoamerického parlamentného zhromaždenia (EuroLat) bolo rozhodujúcim krokom k posilneniu demokratickej legitímnosti a politického rozmeru vzťahov medzi EÚ a Latinskou Amerikou, najmä vzťahov medzi EÚ a Strednou Amerikou, a keďže toto zhromaždenie bude stálym fórom politického dialógu medzi oboma regiónmi, E. keďže pokyny na rokovanie o novej dohode musia zohľadňovať súčasné hospodárske, politické a sociálne podmienky vo väčšine krajín Strednej Ameriky, a rozdiely v rozvoji medzi regiónmi, ako aj vlastnosti hospodárskych vzťahov v Strednej Amerike (koncentrácia regionálneho obchodu v malom počte krajín, silná závislosť od vývozu tradičných výrobkov a slabá úroveň priamych zahraničných investícií EÚ v tomto regióne, atď.), 1. predkladá Rade tieto odporúčania: a) v pokynoch pre rokovanie by mal byť výslovne uvedený právny základ, na základe ktorého sa bude rokovať o novej dohode o pridružení, pričom by tento základ mal vychádzať z článku 310 Zmluvy o ES vo vzťahu k článku 300 ods. 2 prvý pododsek prvá veta a článku 300 ods. 3 druhý pododsek tejto zmluvy; b) v pokynoch pre rokovanie spresniť, že cieľom dohody o pridružení medzi EÚ a Strednou Amerikou je postupná liberalizácia obchodnej výmeny za spravodlivých podmienok a vzájomného prospechu založeného na doplnkovosti a solidarite, politický dialóg a spolupráca a zároveň aj upevnenie demokracie a právneho štátu a úplné dodržiavanie ľudských, občianskych a politických práv, sociálnej súdržnosti, trvalo udržateľného ľudského rozvoja a hospodárskych a sociálnych práv, majúc na zreteli aj ich kultúrny a environmentálny rozmer; c) v pokynoch pre rokovanie stanoviť mechanizmy, ktoré zaručia, že ustanovenia budúcej dohody budú plne v súlade s mandátom definovaným Zmluvou o EÚ, podľa ktorej sú príspevok k trvalo udržateľnému ľudskému rozvoju, ako ho definuje program OSN z roku 1996, podpora medzinárodnej spolupráce, rozvíjanie a posilňovanie demokracie a právneho štátu, ako aj dodržiavanie ľudských práv, základnými cieľmi EÚ; d) so zreteľom na zraniteľnosť, ktorou sa vyznačuje rozvoj Strednej Ameriky v sociálno-ekonomickej a environmentálnej oblasti a v oblasti demokracie, definovať v pokynoch na rokovanie hlavné témy, ktorým sa bude venovať program a politický dialóg vrátane aktualizácie cieľov a zamerania na otázky, ako sú demokratické vládnutie, boj proti terorizmu, zachovanie mieru a bezpečnosti a riadenie konfliktov; začleniť nové témy, ako sú odstraňovanie chudoby, opatrenia na podporu sociálnej súdržnosti, migrácie a pohybu osôb, boj proti kriminalite a najmä proti násiliu s medzinárodným dosahom (obchodovanie s drogami, ľahkými zbraňami a ľuďmi, činnosť organizovaných skupín ako napr. Maras), atď.; stanoviť konkrétnu činnosť v oblasti prijímania spoločných pozícií na medzinárodných fórach a v rámci OSN s cieľom dosiahnuť skutočnú politickú zhodu na medzinárodnej úrovni medzi oboma regiónmi; e) naplánovať menovanie členov spoločného parlamentného výboru EÚ - Stredná Amerika, ktorý bude zriadený v rámci novej dohody o pridružení z členov Európskeho parlamentu a Stredoamerického parlamentu, z členov národných parlamentov, ktoré ešte nepatria do žiadneho zhromaždenia regionálneho charakteru a z členov EuroLat, ako konkrétne vyjadrenie podpory procesu regionálnej integrácie v Strednej Amerike a strategickému dvojregionálnemu partnerstvu EÚ - Latinská Amerika a Karibik; f) do pokynov pre rokovanie začleniť osobitné odkazy na primeranú účasť občianskej spoločnosti na novom politickom dialógu s návrhom organizovať pravidelné konferencie so zástupcami občianskej spoločnosti tak v EÚ, ako aj v Strednej Amerike a týmto zástupcom prideliť štatút pozorovateľa na stretnutiach na ministerskej úrovni, uľahčiť im aktívnu účasť na zodpovedajúcich fórach, výboroch a podvýboroch a to vo všetkých štádiách diskusie, rokovaní a monitorovaní procesu; g) prideliť kľúčovú úlohu podpore boja proti beztrestnosti a proti korupcii a pripraviť aktivity a programy v prospech posilňovania demokratických inštitúcií v Strednej Amerike; h) v pokynoch pre rokovanie stanoviť posilnenie podpory stredoamerickej integrácie zo strany EÚ, ako aj podpory reforme a posilneniu jej normatívneho rámca a inštitúcií - vrátane Generálneho sekretariátu, Stredoamerického parlamentu a Stredoamerického súdneho dvora - tak, aby sa stali účinnejšími, reprezentatívnejšími a legitímnejšími, predovšetkým v súvislosti s colnou úniou, voľným pohybom osôb, so spoločnými politikami, harmonizáciou právnych predpisov a s vytvorením mechanizmu vlastného financovania; i) do cieľov nasledujúceho mandátu pôsobenia Európskej investičnej banky v Latinskej Amerike zahrnúť aj ciele podpory regionálnej integrácie - najmä začlenenie materiálnych infraštruktúr a infraštruktúr v oblasti dopravy, komunikácií a energetiky - tak, aby pôsobenie tejto inštitúcie účinne dopĺňalo novú dohodu; j) spolupracovať s krajinami Strednej Ameriky a podporovať ich úsilie v boji proti nezákonnej výrobe drog a nezákonnému obchodovaniu s nimi; súčasťou tejto činnosti by mali byť programy na pomoc poľnohospodárom pri pestovaní alternatívnych plodín, pri obchodovaní s ktorými by EÚ mohla efektívne pomôcť; k) zabezpečiť začlenenie demokratickej doložky do pokynov pre dohodu o pridružení a zabezpečiť jej uplatňovanie, a vytvoriť mechanizmy, ktoré zaručia kontinuitu režimu stimulov v oblasti zamestnanosti a životného prostredia všeobecného systému preferencií (VSP) [3] vrátane VSP+ pomocou doložiek sociálneho a environmentálneho charakteru; výslovne sa odvolávať na konkrétne mechanizmy, ktoré zaručia jej uplatňovanie a najmä stanoviť, že Komisia bude predkladať Európskemu parlamentu výročnú správu o uskutočnenej kontrole v tejto oblasti; l) zohľadniť skutočnosť, že režim VSP vrátane režimu VSP+ je autonómnym režimom Spoločenstva, ktorý prináša prospech krajinám Strednej Ameriky na základe stupňa ich rozvoja; m) zohľadniť v súvislosti s ustanoveniami novej dohody, ktoré sa týkajú rozvojovej spolupráce, osobitosti stredoamerického regiónu a plnenie Rozvojových cieľov milénia (RCM) v tomto regióne, a vychádzať z toho, že vytváranie ľudského kapitálu a výmena v oblasti kultúry a vzdelávania sú pre boj proti chudobe v regióne prvoradé, a preto treba venovať osobitnú pozornosť vzdelávaniu, výskumu, vede a technológii, ako aj kultúre a to prostredníctvom rastúcej podpory výmen v týchto oblastiach; n) uviesť, že dohoda o pridružení medzi EÚ a Strednou Amerikou sa musí zakladať na jednej strane na uskutočňovaní RCM a na druhej strane na boji za odstránenie chudoby a znižovanie nerovností, ktoré EÚ stanovila ako priority v oblasti spolupráce; o) zabezpečiť, aby spolupráca a ekonomické nástroje, ktoré má EÚ k dispozícii boli využívané rovnomerne na podporu a ochranu životného prostredia v regióne Strednej Ameriky; p) venovať osobitnú pozornosť projektom cestovného ruchu v Strednej Amerike, aby sa zabezpečil ich trvalo udržateľný rozvoj, keďže táto aktivita napomáha hospodárskemu rastu; q) podporovať tiež trojstrannú a dvojregionálnu spoluprácu, najmä s oblasťou Karibiku, a politiku spolupráce typu juh - juh, hneď po nadobudnutí účinnosti dohody o pridružení; r) presadzovať primeraný podporný rámec zameraný na malé a stredné podniky (MSP) a urobiť z neho základný prvok hospodárskeho rozvoja, vytvárania pracovných miest a spoločenského blahobytu; preskúmať opatrenia (vrátane daňových opatrení), ktoré by mohli byť prijaté v oblasti boja proti nezamestnanosti v sektore MSP; a rozvinúť programy na podporu takýchto podnikov v oblasti výskumu; s) všeobecne podporovať malovýrobcov a MSP, a vyzývať na investovanie do malých podnikov, keďže z otvorenia európskych trhov budú ťažiť najmä väčší výrobcovia, ktorí sú schopní dodržiavať európske zdravotné a fytohygienické normy; t) uzavrieť úplnú a vyváženú dohodu o pridružení založenú na troch pilieroch: politickej a inštitucionálnej kapitole posilňujúcej demokratický dialóg a politickú spoluprácu, kapitole o spolupráci podporujúcej trvalo udržateľný hospodársky a sociálny rozvoj a obchodnej kapitole zriaďujúcej v dohľadnej dobe vyspelú zónu voľného obchodu zahŕňajúcu široký rozsah oblastí - okrem postupnej a vzájomnej liberalizácie obchodu s tovarom a službami aj investície, verejné obstarávanie, ochranu práv duševného vlastníctva, spoluprácu v oblasti hospodárskej súťaže, ako aj nástroje na ochranu obchodu, uľahčenie obchodu a efektívny mechanizmus na riešenie sporov; u) v pokynoch pre rokovanie stanoviť postupnú a vzájomnú liberalizáciu obchodných výmen (za spravodlivých podmienok a vzájomného prospechu založeného na doplnkovosti a solidarite), postupné sprístupnenie európskych trhov pre výrobky zo Strednej Ameriky za konkurenčných podmienok a zabrániť tak, aby budúca dohoda zhoršila existujúce nezrovnalosti; ďalej stanoviť osobitný, diferencovaný a flexibilný prístup v rámci lehôt, ktoré budú dohodnuté podľa záväzkov a zlepšenia konkurencieschopnosti krajín Strednej Ameriky, pomocou podporných opatrení schválených EÚ na pomoc pri transformácii výrobných štruktúr a konkurencieschopnosti hospodárstva krajín Strednej Ameriky, ako je presun technológií, doplnenie národných požiadaviek do pravidiel o pôvode a vytvorenie programov spolupráce a technickej podpory, a súčasne podporovať stabilný právny rámec a jasné pravidlá hry, ktoré zaručia bezpečnosť investícií a hospodársko-obchodných vzťahov zúčastnených strán; v) považovať vytvorenie Euro-latinskoamerickej globálnej medziregionálnej asociačnej zóny za prvoradý strategický cieľ vonkajších vzťahov EÚ v medzinárodnom kontexte, pre ktorý sú typické zvýšená úroveň vzájomnej závislosti, hospodársky rast, výskyt nových ekonomických mocností, rastúci počet dvojstranných obchodných dohôd USA; w) pripojiť sa k žiadosti Európskeho parlamentu adresovanej Komisii, aby urýchlene začala vypracúvať hodnotenie vplyvu obchodnej dohody na trvalú udržateľnosť, ktoré by malo byť prípravným krokom rokovaní o obchodnej dohode a požiadať Komisiu, aby Európsky parlament informovala o krokoch uskutočnených v tejto oblasti; x) nezačleniť najmä žiadnu výslovnú alebo implicitnú podmienku, ktorá by podmieňovala uzatvorenie budúcej dohody EÚ - Stredná Amerika predchádzajúcim skončením kola rokovaní Svetovej obchodnej organizácie (WTO), bez toho, aby bola dotknutá možnosť začleniť vo vhodnom čase do tejto dohody výsledky pracovného programu z Dohy, ktoré sa budú zhodovať s konečným cieľom partnerstva EÚ - Stredná Amerika, ako prejav hmatateľnej a rozhodnej podpory procesu regionálnej integrácie v Strednej Amerike; y) zaviazať sa vytvoriť Euro-latinskoamerickú globálnu medziregionálnu asociačnú zónu v úplnom súlade s novým transparentným mechanizmom WTO a právami a povinnosťami vyplývajúcimi z ustanovení organizácie WTO, konkrétne z článku XXIV Všeobecnej dohody o clách a obchode (GATT) a článku V Všeobecnej dohody o obchode so službami (GATS), a tým posilniť multilaterálny obchodný systém; z) uzavrieť jedinú a nedeliteľnú obchodnú dohodu, ktorá bude výrazne presahovať súčasné i budúce záväzky strán dohody v rámci WTO a na základe ktorej sa v prechodnom období podľa požiadaviek organizácie WTO vytvorí Euro-latinskoamerická globálna medziregionálna asociačná zóna, ktorá čo najmenej reštriktívnym spôsobom zohľadní rozmer rozvoja a osobitne citlivý charakter niektorých výrobkov, pričom sa nevylúči žiadny zo sektorov; aa) zohľadniť, ako veľmi dôležitý krok pre úspešnosť rokovaní, že krajiny Strednej Ameriky sa snažia splniť svoj záväzok, čo sa potvrdilo na vyššie spomenutom viedenskom samite, vykonať podľa plánu rozhodnutia prijaté hlavami štátov a vlád Panamy, Belize, Kostariky, Salvádora, Guatemaly, Hondurasu, Nikaraguy a Dominikánskej republiky na stretnutí 9. marca 2006 v Paname, ktorých cieľom je dosiahnutie efektívnej colnej únie, snaha o ratifikáciu dohody s krajinami Strednej Ameriky o investíciách a službách a vytvorenie právneho mechanizmu, ktorým sa zabezpečí presadzovanie regionálnych hospodárskych právnych predpisov v celom regióne; ab) dôkladne zohľadniť, že spoločné hodnotenie EÚ a Strednej Ameriky týkajúce sa hospodárskej integrácie Strednej Ameriky upozorňuje na viaceré konkrétne dôležité operatívne závery (pokiaľ ide o inštitucionálny rámec, hospodársku integráciu, colnú úniu, technické prekážky obchodu, pravidlá hygienických a fytohygienických opatrení, regionálnu liberalizáciu služieb a investícií, verejné obstarávanie, práva duševného vlastníctva a geografický informačný systém, hospodársku súťaž a nástroj ochrany obchodu) s cieľom posilniť, rozvinúť a dokončiť stredoamerickú colnú úniu a spoločný vnútorný trh, ktoré sú nevyhnutné na rokovania a vytvorenie skutočnej zóny voľného obchodu medzi týmito dvoma regiónmi; ac) zohľadniť skutočnosť, že konsolidácia a posilnenie spoločného trhu Strednej Ameriky, v prvom rade vytvorením colnej únie a rozvojom spoločného trhu, okrem iného stanovením politiky vonkajšieho obchodu a skutočne voľného pohybu dovážaného tovaru, umožnia zmenšiť prekážky hospodárskych subjektov a zvýšiť obchodné výmeny a investície medzi oboma regiónmi; ad) ponúknuť nové zmysluplné príležitosti prístupu na trh v oblasti poľnohospodárstva, ktoré predstavuje životne dôležitý sektor pre rozvoj krajín Strednej Ameriky nezávisle od stupňa rozvoja v iných oblastiach, napríklad v oblasti prístupu na trh s nepoľnohospodárskymi výrobkami a v oblasti služieb i ďalších poľnohospodárskych otázok; ae) zabezpečiť, aby rokovania o prístupe na trh s nepoľnohospodárskymi výrobkami vyústili do ambicióznych a vyvážených výsledkov, čím sa zaručia nové a skutočné príležitosti prístupu na trh v obchode s akýmkoľvek tovarom s ohľadom na potrebnú úroveň pružnosti týkajúcej sa harmonogramu odstraňovania colných taríf zo strany Strednej Ameriky a umožniť pokračovanie a rozšírenie činností týkajúcich sa rybolovu; af) dôkladne zohľadniť skutočnosť, že rybolov je dôležitou a citlivou otázkou tak pre EÚ, ako aj pre Strednú Ameriku vzhľadom na mieru, akou prispieva k rozvoju hospodárstva a vytváraniu nových pracovných príležitostí v danom regióne, a že je nevyhnutné udržiavať populácie rýb na udržateľnej úrovni prostredníctvom zodpovedného rybolovu; ag) zohľadniť potrebu zabezpečenia všeobecného prístupu k základným službám právo na vnútroštátnu reguláciu, a preto postupovať obozretne pri rokovaniach o liberalizácii obchodu v oblasti služieb v súlade s článkom V dohody GATS s cieľom dosiahnuť konkrétne zlepšenie, pokiaľ ide o doteraz prijaté a uplatňované záväzky v oblasti liberalizácie a tiež zohľadniť potrebu jasného a predvídateľného regulačného rámca; neponúkať ani neprijímať žiadosti v oblastiach verejného zdravia a vzdelávania; ah) zohľadniť stále rastúci potenciál odvetvia turistického ruchu pre investície a rozvoj hospodárstva v krajinách Strednej Ameriky a dôležitosť propagácie turistického ruchu medzi oboma regiónmi; ai) zaradiť ako všeobecné ustanovenie potrebu zásadného úsilia zo strany EÚ i krajín Strednej Ameriky o prípadnú konvergenciu jednotlivých platných alebo prerokúvaných dohôd medzi oboma regiónmi; aj) zohľadniť skutočnosť, že mechanizmy riešenia sporov stanovené v podobných obchodných dohodách uzatvorených medzi Spoločenstvom a tretími krajinami sa nevyužívajú účinne; žiada preto Komisiu, aby predložila nové návrhy s cieľom vytvoriť účinnejší nástroj riešenia sporov, ktorý uľahčí rozhodovanie o sporoch, ktoré môžu vzniknúť v niektorých oblastiach týkajúcich sa zóny voľného obchodu; ak) zabezpečiť, aby Komisia dôkladne, v prípade potreby dôverne, informovala Európsky parlament o naplánovaných pokynoch pre rokovanie, ako aj o pokynoch pre rokovanie, ktoré sa napokon schvália; 2. poveruje svojho predsedu, aby toto uznesenie postúpil Rade a na vedomie Komisii, ako aj vládam a parlamentom členských štátov Európskej únie a štátov Strednej Ameriky. [1] Ú. v. ES C 140 E, 13.6.2002, s. 569. [2] Ú. v. EÚ C 296 E, 6.12.2006, s. 123. [3] Nariadenie Rady (ES) č. 980/2005 z 27. júna 2005, ktorým sa uplatňuje systém všeobecných colných preferencií (Ú. v. EÚ L 169, 30.6.2005, s. 1). --------------------------------------------------